Hvit tannspinner

Hvit tannspinner (Leucodonta bicoloria) er en sommerfugl som tilhører familien tannspinnere (Notodontidae). Med sin hvite farge ligner den ikke på noen andre nordeuropeiske tannspinnere, men den kan forveksles med visse arter i familiene børstespinnere (Lymantriidae) og bjørnespinnere (Arctiidae). I Norge er den ganske sjelden, men den er funnet her og der nord til Hordaland.


== Utseende ==
En middelsstor (vingespenn 34 – 41 mm), litt slankbygd spinner. Den er snøhvit, mange, men ikke alle, har oransjefargede flekker på forvingene. Hodet er ganske lite, antennene er smalt fjærformede hos hannen, trådformede med ganske kort kamtanning hos hunnene, og nesten halvparten så lange som forvingen. Kroppen er forholdsvis kort og sylindrisk. Brystet er kledt med lange, hvite hår, bakkroppens hårvekst er mye kortere. Forvingen er avrundet trekantet, hvit, med varierende tegninger. Den typiske formen har to – tre, uregelmessig formede, svartkantede, oransje flekker rundt midten av vingen, men noen (såkalte f. albida) kan mangle disse flekkene. Dessuten er det en mer eller mindre tydelig tverr-rad av mørke flekker i vingens ytre halvdel, som antyder et tverrbånd. Omtrent midt på forvingens bakkant er det en dusk av lange, bakoverrettede hår som står opp son en "tann" på ryggsiden når sommerfuglen hviler. Bakvingen er ensfarget hvit. Larven er naken, uten kroppsutvekster, grønn med en gul sidestripe.


== Levevis ==
Hvit tannspinner finnes i fuktige bjørkeskoger. Larvene lever på dunbjørk (Betula pubescens) og hengebjørk (Betula pendula). De voksne sommerfuglene fly en gankse kort periode innenfor tidsrommet mai – juli. De flyr bare i et kort tidsrom sent på hvelden (gjerne i 22 – 23-tiden), da hannene ofte kommer til lys. På grunn av den hvite fargen er det nokså lett å finne dem når de hviler om dagen. Hunnen kan også være ute og fly om dagen, da trolig for å legge egg. Etter paringen legger hunnen 200 – 400 egg i grupper på 20 – 100 på undersiden av bjørkeblader. Larvene lever enkeltvis. I begynnelsen spiser de fra bladenes spiss, slik at midtnerven og de innerste delene av bladet står igjen, senere spiser de opp hele bladene. I Russland forekommer masseopptredener som medfører store skader på bjørkeskogen, men dette er ukjent i Vest-Europa. Larven er utvokst etter seks – sju uker. Like før larven slutter å ete, ringbarker den skuddet den sitter på slik at det visner. Årsaken til denne atferden er ikke kjent. Den spinner seg inn i en kokong mellom noen sammenspunne blader, som faller til bakken med løvfellingen om høsten. Puppen overvintrer, ofte to ganger.


== Utbredelse ==
Hvit tannspinner finnes fra Mellom-Europa østover til Japan. I Norge er den sjelden, med mindre enn 20 registrerte funn til 2005, nord til Hardanger.


== Kilder ==
Aarvik, Leif, Berggren, Kai, Hansen, Lars Ove. 2000. Norges Sommerfugler. Catalogus Lepidopterorum  Norvegiae. Norsk entomologisk forening. 192 sider.
Hydén, N., Jilg, K. & Östman, T. 2006. Nationalnyckeln till Sveriges flora och fauna. Fjärilar: Ädelspinnare-tofsspinnare. Lepidoptera: Lasiocampidae-Lymantriidae. ArtDatabanken, SLU, Uppsala. ISBN 91-88506-59-2
Nettsiden Svenska Fjärilar, med bildegalleri: [1]
Nettsiden Norges sommerfugler: [2]


== Eksterne lenker ==
(en) hvit tannspinner i Global Biodiversity Information Facility 
(no) hvit tannspinner hos Artsdatabanken 
(sv) hvit tannspinner hos Dyntaxa 
(en) hvit tannspinner hos Fauna Europaea 
(en) hvit tannspinner hos NCBI 
(en) Kategori:Leucodonta bicoloria – bilder, video eller lyd på Wikimedia Commons 
(en) Leucodonta bicoloria – galleri av bilder, video eller lyd på Wikimedia Commons